CELEX: 32016R0232
Language: hr
Date: 2015-12-15 00:00:00
Title: Delegirana uredba Komisije (EU) 2016/232 оd 15. prosinca 2015. o dopuni Uredbe (EU) br. 1308/2013 Europskog parlamenta i Vijeća s obzirom na određene aspekte suradnje proizvođača

19.2.2016   
            
            
               HR
            
            
               Službeni list Europske unije
            
            
               L 44/1
            
         DELEGIRANA UREDBA KOMISIJE (EU) 2016/232
   оd 15. prosinca 2015.
   o dopuni Uredbe (EU) br. 1308/2013 Europskog parlamenta i Vijeća s obzirom na određene aspekte suradnje proizvođača
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 173. stavak 1. i članak 223. stavak 2.,
   budući da:
   
               (1)
            
            
               Uredbom (EU) br. 1308/2013 stavlja se izvan snage i zamjenjuje Uredba Vijeća (EZ) br. 1234/2007 (2) te se utvrđuju posebna pravila za organizacije proizvođača, udruženja organizacija proizvođača i sektorske organizacije. Uredbom (EU) br. 1308/2013 Komisija se ovlašćuje za donošenje delegiranih i provedbenih akata u tom pogledu. Kako bi se osigurala učinkovitost djelovanja tih organizacija i udruženja u novom pravnom okviru, potrebno je donijeti određena pravila.
            
         
               (2)
            
            
               Posebna pravila o određenim aspektima suradnje proizvođača već postoje u sektoru voća i povrća, sektoru mlijeka i mliječnih proizvoda te sektoru maslinova ulja i stolnih maslina. Kako bi se osigurao kontinuitet, posebna pravila za te sektore trebala bi se i dalje primjenjivati. Za aspekte suradnje proizvođača koji nisu obuhvaćeni tim posebnim pravilima, trebala bi se primjenjivati ova Delegirana uredba.
            
         
               (3)
            
            
               Člankom 155. Uredbe (EU) br. 1308/2013 predviđa se da države članice mogu dopustiti priznatim organizacijama proizvođača ili priznatim udruženjima organizacija proizvođača u sektorima za koje Komisija dopušta eksternalizaciju da eksternaliziraju svoje djelatnosti, osim proizvodnje. Trenutačno je eksternalizacija predviđena u sektoru voća i povrća te sektoru maslinova ulja i stolnih maslina. Uzimajući u obzir gospodarske aspekte i koristi koje eksternalizacija određenih aktivnosti može pružiti organizacijama proizvođača i udruženjima organizacija proizvođača i njihovim članovima, takva bi eksternalizacija trebala biti dostupna svim sektorima.
            
         
               (4)
            
            
               Trebalo bi utvrditi pravila o priznavanju transnacionalnih organizacija proizvođača, transnacionalnih udruženja organizacija proizvođača i transnacionalnih sektorskih organizacija te pravila kojima se objašnjava odgovornost država članica uključenih u to. Poštujući slobodu poslovnog nastana, za priznavanje transnacionalnih organizacija proizvođača i transnacionalnih udruženja organizacija proizvođača trebala bi biti odgovorna država članica u kojoj te organizacije i udruženja imaju znatan broj članova ili znatnu količinu odnosno vrijednost utržive proizvodnje. U pogledu transnacionalnih sektorskih organizacija, o njihovu priznavanju trebala bi odlučivati država članica u kojoj imaju sjedište.
            
         
               (5)
            
            
               Potrebno je utvrditi pravila o uspostavi administrativne pomoći u slučaju transnacionalne suradnje. Takva pomoć posebno bi trebala uključivati prijenos informacija kako bi nadležna država članica mogla procijeniti poštuju li transnacionalne organizacije proizvođača, udruženja organizacija proizvođača ili sektorske organizacije uvjete priznavanja. Takve su informacije potrebne i kako bi nadležna država članica mogla poduzeti mjere u slučaju nepoštovanja. Uz takvu će pomoć nadležne države članice moći istodobno državama članicama u kojima se nalaze članovi tih organizacija ili udruženja na njihov zahtjev pružati informacije.
            
         
               (6)
            
            
               Kako bi se osiguralo pravilno funkcioniranje mjera u okviru zajedničke poljoprivredne politike i za potrebe praćenja i analize tržišta poljoprivrednih proizvoda te upravljanja njime te kako bi se osigurao usklađen i pojednostavnjen pristup, trebalo bi odrediti koje su informacije potrebne pri obavješćivanju o odlukama o eksternalizaciji i odobravanju, odbijanju ili povlačenju priznavanja organizacije proizvođača, udruženja organizacija proizvođača ili sektorske organizacije.
            
         
               (7)
            
            
               Uredbama Komisije (EZ) br. 223/2008 (3) i (EZ) br. 709/2008 (4) utvrđuju se pravila za organizacije proizvođača, udruženja organizacija proizvođača i sektorske organizacije. Određene odredbe tih uredbi zastarjele su odnosno nikada se nisu primjenjivale. Stoga, kako bi se zajamčila usklađenost s novim zakonodavstvom u području zajedničke organizacije poljoprivrednih tržišta, te bi uredbe trebalo staviti izvan snage,
            
         DONIJELA JE OVU UREDBU:
   Članak 1.
   Područje primjene
   Ovom se Uredbom utvrđuju pravila kojima se dopunjuje Uredba (EU) br. 1308/2013 u pogledu određenih aspekata suradnje proizvođača. Primjenjuje se ne dovodeći u pitanje posebna pravila utvrđena u sljedećim uredbama:
   
               (a)
            
            
               Provedbena uredba Komisije (EU) br. 543/2011 (5) u pogledu sektora voća i povrća;
            
         
               (b)
            
            
               Delegirana uredba Komisije (EU) br. 880/2012 (6) i Provedbena uredba Komisije (EU) br. 511/2012 (7) u pogledu sektora mlijeka i mliječnih proizvoda; i
            
         
               (c)
            
            
               Delegirana uredba Komisije (EU) br. 611/2014 (8) u pogledu sektora maslinova ulja i stolnih maslina.
            
         Članak 2.
   Definicije
   Za potrebe ove Uredbe primjenjuju se sljedeće definicije:
   
               (a)
            
            
               „transnacionalna organizacija proizvođača” znači svaka organizacija proizvođača čiji su članovi proizvođačka gospodarstva koja se nalaze u više od jedne države članice;
            
         
               (b)
            
            
               „transnacionalno udruženje organizacija proizvođača” znači svako udruženje organizacija proizvođača čiji su članovi organizacije koje se nalaze u više od jedne države članice;
            
         
               (c)
            
            
               „transnacionalna sektorska organizacija” znači svaka sektorska organizacija čiji članovi sudjeluju u proizvodnji i preradi proizvoda ili trgovini proizvodima koji su obuhvaćeni djelatnostima organizacije u više od jedne države članice.
            
         Članak 3.
   Eksternalizacija
   1.   Sektori u kojima države članice mogu dopustiti eksternalizaciju u skladu s člankom 155. Uredbe (EU) br. 1308/2013 navedeni su u članku 1. stavku 2. te Uredbe.
   2.   Organizacije proizvođača ili udruženja organizacija proizvođača koji eksternaliziraju svoje aktivnosti sklapaju poslovni dogovor u pisanom obliku kako bi se osiguralo da organizacija proizvođača ili udruga organizacija proizvođača zadrži kontrolu i nadzor djelatnosti koja se provodi.
   Članak 4.
   Priznavanje transnacionalnih organizacija i udruženja
   1.   U skladu s dijelom II. glavom II. poglavljem III. odjeljcima 1. i 2. Uredbe (EU) br. 1308/2013, država članica u kojoj transnacionalna organizacija proizvođača ili transnacionalno udruženje organizacija proizvođača ima znatan broj članova ili organizacija članica odnosno znatnu količinu ili vrijednost utržive proizvodnje, ili država članica u kojoj se nalazi sjedište transnacionalne sektorske organizacije odlučuje o priznavanju takve organizacije ili udruženja.
   2.   Država članica iz stavka 1. uspostavlja potrebnu administrativnu suradnju s drugim državama članicama u kojima se nalaze članovi tih organizacija ili udruženja s obzirom na provjeru usklađenosti s uvjetima priznavanja navedenima u člancima 154., 156. i 157. Uredbe (EU) br. 1308/2013.
   3.   Ostale države članice u kojima se nalaze članovi transnacionalne organizacije proizvođača, transnacionalnog udruženja organizacija proizvođača ili transnacionalne sektorske organizacije daju svu potrebnu administrativnu pomoć državi članici iz stavka 1.
   4.   Država članica iz stavka 1. na zahtjev druge države članice u kojoj se nalaze članovi te organizacije ili udruženja stavlja na raspolaganje sve relevantne informacije.
   Članak 5.
   Obavijesti
   Države članice do 31. ožujka svake godine podnose Komisiji sljedeće informacije za prethodnu kalendarsku godinu:
   
               (a)
            
            
               odluke o odobravanju, odbijanju ili povlačenju priznavanja organizacija proizvođača, udruženja organizacija proizvođača ili sektorskih organizacija, uključujući datum odluke te predmetne nazive i sektore i sažete razloge za odbijanje i povlačenje priznavanja;
            
         
               (b)
            
            
               za priznate organizacije proizvođača i priznata udruženja organizacija proizvođača, vrijednost utržive proizvodnje.
            
         Članak 6.
   Stavljanje izvan snage
   Uredbe (EZ) br. 223/2008 i (EZ) br. 709/2008 stavljaju se izvan snage.
   Članak 7.
   Ova Uredba stupa na snagu sedmog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 15. prosinca 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 347, 20.12.2013., str. 671.
   
   
      (2)  Uredba Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (SL L 299, 16.11.2007., str. 1.).
   
      (3)  Uredba Komisije (EZ) br. 223/2008 od 12. ožujka 2008. o utvrđivanju uvjeta i postupaka za priznavanje proizvođačkih organizacija uzgajivača dudovog svilca (SL L 69, 13.3.2008., str. 10.).
   
      (4)  Uredba Komisije (EZ) br. 709/2008 od 24. srpnja 2008. o utvrđivanju detaljnih pravila za provedbu Uredbe Vijeća (EZ) br. 1234/2007 u pogledu sektorskih organizacija i sporazuma u sektoru duhana (SL L 197, 25.7.2008., str. 23.).
   
      (5)  Provedbena uredba Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (SL L 157, 15.6.2011., str. 1.).
   
      (6)  Delegirana uredba Komisije (EU) br. 880/2012 od 28. lipnja 2012. o dopuni Uredbe Vijeća (EZ) br. 1234/2007 u pogledu transnacionalne suradnje i ugovornih pregovaranja organizacija proizvođača u sektoru mlijeka i mliječnih proizvoda (SL L 263, 28.9.2012., str. 8.).
   
      (7)  Provedbena uredba Komisije (EU) br. 511/2012 od 15. lipnja 2012. o obavješćivanju o proizvođačkim organizacijama i sektorskim organizacijama te o ugovornom pregovaranju i odnosima predviđenima u Uredbi Vijeća (EZ) br. 1234/2007 u sektoru mlijeka i mliječnih proizvoda (SL L 156, 16.6.2012., str. 39.).
   
      (8)  Delegirana uredba Komisije (EU) br. 611/2014 оd 11. ožujka 2014. o dopuni Uredbe (EU) br. 1308/2013 Europskog parlamenta i Vijeća o programima potpore sektoru maslinova ulja i stolnih maslina (SL L 168, 7.6.2014., str. 55.).